B E S Z Á M O L Ó
a Civil Kerekasztalhoz tartozó egyesületek szociális területen végzett tevékenységéről
A Martfűi Civil Kerekasztal felkérést kapott a Martfű Város Önkormányzata Képviselő-testületének Egészségügyi, Foglalkoztatási és Szociális Bizottságától, hogy a Képviselő-testület szeptemberi ülésén tárgyalandó, Martfű szociális helyzetéről szóló beszámolóhoz készítsen egy összefoglaló anyagot a Civil Kerekasztalhoz tartozó egyesületek szociális területen végzett tevékenységéről.
Ez az anyag részletezi az egyesületi tagok szociális helyzetét, és e szempontból véleményezi a jelenlegi helyzetüket.
Az egyesületek szociális tevékenységéről:
A megkérdezett egyesületek konkrét szociális tevékenységet nem végeznek. A különböző szűrések, vizsgálatok megszervezése, torna- és jógaórák megtartása, az egészséggel kapcsolatos eszközök kölcsönzése az egészségmegőrzés témájába tartozik.

Azok az egyesületeken belül nyújtott eseti támogatások pedig, (jótékonysági vásár bevételéből, szakszervezeti segély, személyes alkalmakkori ajándékok) inkább gesztus értékűek, mint problémamegoldók.

Legjelentősebbnek a személyes kapcsolattartást, a látogatásokat, az egymásra figyelést lehet mondani.
Az egyesületi tagok szociális helyzetéről:
Az egyesületek vezetősége nem vezet nyilvántartást tagjai anyagi helyzetéről, bevételeiről, kiadásairól. Egyrészt nem érzik feladatuknak, másrészt tapintatból, személyiségi jogok védelme miatt. Az értékelhető adatokat az alaphelyzet is nehezíti. Ugyanis a lentebb említendő civil egyesületek konkrét célokkal, zömmel szabadidő eltöltésre, a csoport érdeklődése szerinti ismeretterjesztésre alakultak, akiknek nem céljuk a szociális helyzettel való foglalkozás.
Az anyag elkészítésébe bevont civilszervezetek:


Jóreménység Klub Egyesület


Martfűi Mozgássérültek Egyesülete

Martfűi Városi Nyugdíjas Klub

Martfűi Kossuth úti Nyugdíjas Klub Egyesület

Martfűi Városszépítő Egyesület
Máltai Szeretetszolgálat Egyesület Martfűi Csoportja

Az összes létszám kb. 180 fő.

A leírtakban külön kezeljük a teljes egészében, vagy részben nyugdíjas tagokból (is) álló egyesületeket (1), ill. a Máltai Szeretetszolgálat Helyi Csoportját (2).
 (1). Az egyesületek vezetőségének zömmel beszélgetések, a személyes látogatások révén van csak rálátása arra, hogy melyik tag milyen anyagi helyzetben él. Egyrészt, mert a nyugdíjak nagysága nem minden esetben mérvadó (esetlegesen a családok támogatásai felülírják azt), ill. azért, mert a lakosok zömében van egy nagyfokú szemérmesség ebben a témában. Inkább maguk próbálják megoldani a saját problémájukat, mint hogy támogatásért, segélyért folyamodjanak. 
Ezt a magatartást nagyobb számban azok adják fel, és igényelnek különféle segélyeket, akiknél a problémák halmozottan jelentkeznek. Tehát, a magas kor, az alacsony nyugdíj, a családi támogatás hiányán túl, még olyan betegségekkel, rokkantsággal élnek, amelyek a megélhetésen kívül további anyagi terheket jelentenek. Ezeknél a személyeknél több oldalról is meghatározó az egyesülethez tartozás. Sokan itt hallanak a lehetséges önkormányzati támogatásokról, segélyekről, sok esetben ott segítenek (zömmel a vezető) kitölteni a beadandó kérelmeket, amelyek pontos elkészítése komoly gondot okoz sokuknak, ami pedig alapvető feltétele a segélyezési lehetőségnek.
Amint a bevezetőben említésre került, nincsenek az egyesületek birtokában olyan adatok, amelyekkel a Bizottság munkáját számszakilag segíthetnék. A fentebb említett egyesületek vezetői közül igényként merült fel az, hogy a város szociális támogatási lehetőségeit nagyon egyszerű, a jogosultságot az egy főre eső jövedelem vonatkozásában számszerűsített formában a rendelkezésükre kellene bocsájtani, hogy a tagságot azokról tájékoztassák. Ezt még abban az esetben is meg kellene tenni, hogy a megvalósítása esetén érezhetően nőne a segélyeket- és támogatásokat igénylők száma. (Sokan nem ismerik a lehetőségeiket.) 

A továbbiakban ismertetjük azokat a témákat, amelyek - a pénzügyi támogatásokon túl - leginkább foglalkoztatják a nyugdíjas réteget.
1. Legtöbb egyedül élő idős embert a jelzőrendszeres házi segítségnyújtás érdekli.
Sokan aggódnak amiatt, hogy nem tudnak – esetleges rosszullétük esetén – segítséget kérni. 
2. Másik kiemelhető igény a házi segítségnyújtás ügye.
Ez két csoportban jelenik meg: 

egészségügyi témákban: pl. sebkezelés, gyógyszeradagolás, injekciók beadása.

mindennapi élethez kapcsolódó témákban: 
Ez egyaránt érvényes a társasházakban élőkre – akik - ha emeleten laknak - lakáshoz kötöttekké válnak, ill. a kertes házban élőkre is, mert a magas lábazatok miatt kialakított lépcsőkön nem tudnak biztonságosan közlekedni. Ezért pl. a bevásárlás, orvoshoz eljutás, hó seprés, utcafront-, kert rendben tartása, stb. munkáknál segítségre szorulnak. Az anyag készítőjének egy kérdése: ebbe a „munkába” nem lehetne bevonni az Iskolai Közösségi Szolgálatban résztvevőket? A fiataloknak hasznára válna megismerni az idősek problémáit, ők pedig kapnának egy „pótunokát”. Természetesen ez komoly előzetes szervezési munkát igényelne.
3. Sok esetben – egyesületi elnökök véleménye szerint – szükség lenne olyan pénzügyekhez értő szakemberekre, akik segítenének a szűkös anyagiak beosztásában, bármilyen kényes téma is.

4. A szenvedélybetegek esetében pedig pszichológus bevonását látnák indokoltnak.
5. Még egy téma: a szervezett lakáscsere. Sok idős, emeleten, 2 szobás lakásban, vagy kertes házban élő személy szívesen cserélne lakást kisebbre, földszintre, ha valaki lebonyolítaná a cserét. A kisebb lakás kevesebb gonddal, és kiadással járna, a maradék pénzt pedig eltehetnék szűkösebb napokra. Ők úgy érzik, sem lehetőségük, sem rátermettségük nincs már egy ilyen ügy intézéséhez.
6. Szintén az egyesületi elnökökkel e témában folytatott beszélgetések alatt vetődött fel, hogy – ismereteik szerint - a régebbi (10-20 év) időkhöz képest meglehetősen kevesen veszik igénybe az idősek nappali ellátását (Idősek Klubja). Javaslatként felmerült, hogy a helyi sajtóban külön cikket megérdemelne ez a téma, hiszen kevesen, keveset tudnak róla.

7.  Szintén egy javaslat: szakirányú végzettségű, vagy az egészségügyben jártas, vagy csak az idősek problémájára nyitott magánemberek civilszervezetbe tömörülését érdemes lenne felvetni, és a szervezésében segíteni.
Azzal minden egyesületi vezető tisztában van, hogy a jövőben – a már bevezetett és a várható változások miatt - a szociális helyzet még nehezebb lesz, egyre többen kikerülnek a különböző ellátó rendszerekből, egyre több rászoruló lesz az - erre a szakágra - fokozatosan csökkenő anyagi keretre.
(2). Külön fejezetben kell szólni a Máltai Szeretetszolgálat Martfűi csoportja által támogatott martfűi lakosokról, azok szociális helyzetéről.

A több mint 200 személy/család megoszlása a következő:


egyedülálló idős:


kb. 50 %,


nagycsaládos:



kb. 30 %,


vegyes: pl. munkanélküli fiatal: 
kb. 20 %.

A csoportvezető elmondása szerint nekik sincs adatuk arra nézve, hogy ki mennyi jövedelemmel rendelkezik, ill. az önkormányzati segélyezésekből, támogatásokból melyiket veszi igénybe. De egyre több igény jelentkezik a nehéz anyagi helyzetben lévő lakosok részéről nem csak a különböző tárgyi segítségekre (bútor, háztartási gépek, ruhanemű, élelmiszerek, stb.), hanem a szóbeli segítségnyújtásra is. Itt is megjelenik az igény a különböző kérelmek kitöltésére, az életvezetési tanácsadásra, az emberek problémájának a meghallgatására. A segítséget kérők körében magas azoknak a száma, akik az ő segítségük nélkül teljesen ellehetetlenülnének. 

A Szolgálat városban való jelenlétével terhet vesz le az Önkormányzat és a Gyermekjóléti és Szociális Szolgáltató Központ válláról, hiszen abban az esetben, ha az általuk támogatottak a kéréseikkel őket keresnék meg, az további anyagi terhet jelentene a költségvetésre. 
A nemrégiben újjászerveződött Civil Kerekasztal vezetése és néhány egyesületi vezető a fentiekben tudta összefoglalni a szociális témában tapasztaltakat, és tette meg javaslatait a Bizottságnak.

Martfű, 2015. szeptember 

